Christoph Martin Wieland

Christoph Martin Wieland (Oberholzheim, Biberachtik hurbil, Alemania, 1733ko irailaren 5a - Weimar, Saxonia-Weimar, Alemania, 1813ko urtarrilaren 20a) alemaniar poeta eta idazlea izan zen.

Biografia 

Apaiz protestante baten semea zen, eta Suitzan eman zuen gaztaroa. Bere lehen olerkietan erlijioa zuen gai nagusia: Sympathien (1755, Sinpatia).

1760. urtean Biberachera itzuli zen eta kargu politikoak izan zituen. Frantses idazle ilustratuak eta greziar klasikoak miretsi zituen, Geschichte des Agathon (1766-1767, Agatonen historia) literatura-obrak islatzen duenez.

1769an Erfurtko Unibertsitateko Filosofiako irakasle egin zuten, eta Argien Mendeko Despotismoaren alde agertu zen Der Goldene Spiegel (1772, Urrezko ispilua) alegian.

Weimarreko gorteko irakasle egin zuten, eta Der Deutsche Merkur agerkari eraginkorra sortu zuen. Ondoren idatzi zituen Die Geschichte der Abderiten (1774-1778, Abderitarren historia) satira eta Oberon (1780) poema fantastikoen bilduma.

Erreferentziak 

Baden-Württembergeko jendea
Alemaniako poetak
Alemaniako itzultzaileak
Alemaniako protestanteak
Alemaniako hargin beltzak
Ohorezko Legioko zaldunak